钦定古今图书集成/理学汇编/文学典/第116卷 > 于奕正
## 钦定古今图书集成/理学汇编/文学典/第116卷 > 于奕正

按《畿辅通志》：“奕正初名继鲁，字司直，宛平人。生而峻
洁，喜读书，性孝友，丧父，让财于兄弟，独居荒园，治举
子业，耻剿窃为文章，在诸生中，岳岳无所让。其所交
游，皆当世名人，以故多畏恶讪笑之者。奕正工为诗
歌，好游名山。尝言秋山严净澹峙，如有道高人。每于
霜清木老时，驱驴而往，穷岩绝岫，数百里间无不周”
览。过断碑，必披荆剔藓以识之。或攀枯萝，蹑危石，逾
其绝顶，慨然赋诗，有超世之概。当世名人来辇下者，
皆知有于生。与楚谭元春、刘侗尤称友善。两君来京
师，必客其园，与侗著《帝京景物略》。崇祯乙亥，偕侗取
道秣陵，遍历名胜，将之楚，会元春止之，遂归而疾作，
卒于秣陵旅舍。初，于生梦与故人郭圣朴舟入于壑。
圣朴先是客死秣陵者，既而梦归，见母手涤鼎，三，指
鼎耳。问其环，母答：“儿无环矣。”寤告友人曰：“三鼎士之
祭，母言非兆耶？死愿择秣陵一片地，与圣朴同葬焉。”
既卒，侗曰：“达哉于生！虽然，死归附于垄，礼也。”遂护其
丧归。杨日补、顾与治刻其遗诗数十章，所著《金石志》
《朴草诗》与《景物略》行于世。于生南行，将著《南京景物
略》，竟以元春不果，惜哉！子藻，能世其业。